《卜居漫赋》
宋代·苏籀

肄习素未丰，摸索强剸裁。
铢黍概闻见，谆吃奚述哉。
三捷黜疏概，湛潜散郎偕。
望道几何高，人事宁免乖。
眼中悠悠者，樵牧供谈谐。
披卷想前芬，肮脏无敌才。
功名不复朽，荣观竟烟埃。
幽幽畸人居，黄花荐醁醅。
所求一日富，不足语时侪。
寄言繁华侣，莫嗤钝如槌。

作者简介：（1091—?）眉州眉山人，字仲滋。苏迟子。事亲孝，仅十余岁，侍祖辙于颍昌九年，未尝去侧。以祖荫官陕州仪曹，历太府监丞、将作监丞。请祠归，卒年七十余。以文学见知于晁说之、洪炎等人。有《栾城遗言》、《双溪集》。